இக் கோயிலை வலம் வந்தால் முதலில் தென்படுவது அர்த்தமண்டபத்தின் இரு பெரும் வாயில்களும், அதன் இருபுறமும் காத்து நிற்கும், ஒரே கல்லினால் செதுக்கப்பட்ட துவார பாலகர் சிலைகளும்தான்.தலையில் உயர்ந்த சடை மகுடமும், காதுகளில் ஆந்தை வடிவம் கொண்ட காதணிகளும், இடையில் கடிபந்தம் எனும் இடைவாளும், ஊன்றிய வலக்கால் காலணி ஏதும் இன்றியும் செதுக்கப்பட்டுள்ள துவார பாலகர் சிலைகள் பார்ப்போரை அஞ்ச வைக்கும் வண்ணம் அமைந்துள்ளன. தெற்கு வாயிலின் மேற்கே கங்காளமூர்த்தியின் திருவுருவம் உள்ளது. கருவறையின் புறச் சுவர் மாடத்தில் தென் திசை நோக்கி அமைந்துள்ளது நர்த்தன விநாயகர் சிலை. இவரை வெள்ளை விநாயகர் என்றும் அழைப்பர். அடுத்து அமைந்துள்ளது அர்த்தநாரியின் சிலை.